BAM รองเท้าไม่สึก..!
ช่วงสัปดาห์นี้หลายคนจับตาหุ้นบริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM เป็นพิเศษ เนื่องจากจะหมดโปรโมชั่นช่วงกรีนชูออปชั่น หลังเข้าเทรดครบ 1 เดือน...(BAM เข้าเทรดในตลาดหลักทรัพย์ฯ วันที่ 16 ธ.ค. 2562 ด้วยราคาไอพีโอ 17.50 บาท)
12 ม.ค. 2563

สำนักข่าวรัชดา
ช่วงสัปดาห์นี้หลายคนจับตาหุ้นบริษัทบริหารสินทรัพย์ กรุงเทพพาณิชย์ จำกัด (มหาชน) หรือ BAM เป็นพิเศษ เนื่องจากจะหมดโปรโมชั่นช่วงกรีนชูออปชั่น หลังเข้าเทรดครบ 1 เดือน…(BAM เข้าเทรดในตลาดหลักทรัพย์ฯ วันที่ 16 ธ.ค. 2562 ด้วยราคาไอพีโอ 17.50 บาท)
จึงถูกตั้งคำถามว่า BAM จะซ้ำรอยหุ้นซูเปอร์ไอพีโออย่างบริษัท แอสเสท เวิรด์ คอร์ป จำกัด (มหาชน) หรือ AWC ของ “เสี่ยเจริญ สิริวัฒนภักดี” หรือไม่..?
เพราะภาพจำเดิม ๆ กับ AWC หลังหมดโปรฯ กรีนชูออปชั่นปุ๊บ หุ้นก็หลุดจองปั๊บ โดยวันที่ 11 พ.ย. ราคารูดหนัก 10.74% ปิดตลาดที่ 5.40 บาท (AWC ถือฤกษ์งามยามดีเข้าเทรดในตลาดหลักทรัพย์ฯ วันที่ 10 เดือน 10 ปี 2562 ด้วยราคาไอพีโอ 6.00 บาท ถึงวันนี้ราคายังต่ำจองอยู่ที่ 5.75 บาท) 
กลายเป็นหุ้นไอพีโอสยองที่นักลงทุนรู้สึกขยาด..!
แต่ด้วยราคา BAM ที่ปรับขึ้นต่อเนื่อง โดยล่าสุดเมื่อวันศุกร์ที่ 10 ต.ค.ที่ผ่านมา แตะที่ระดับ 22.70 บาท เพิ่มขึ้น 0.80 บาท หรือปรับเพิ่มขึ้น 3.65% ด้วยมูลค่าการซื้อขาย 2,785 ล้านบาท
จะเห็นว่า ราคาสูงเกินความกังวลไปแล้ว อาจไม่เหมือน AWC ที่ราคาปริ่มน้ำมาโดยตลอด โอกาสหลุดจองเป็นไปได้ยาก…
ทำให้แรงกังวลหลังพ้นกรีนชูออปชั่นจะเกิดปรากฏการณ์รองเท้าแก้วแตก โอกาสเกิดคงไม่มี…
ที่สำคัญรองเท้าอาจไม่แตกเลยก็ได้..!
นักวิเคราะห์ ระบุว่า BAM มีจุดแข็งตรงที่ทำธุรกิจซื้อสินทรัพย์ด้อยคุณภาพในราคาต่ำ และมาขายในราคาสูง ทำให้อัตรากำไรสุทธิสูงถึง 69% โดยปัจจุบันมีสินทรัพย์รอการขายในระบบสูงกว่า 7 แสนล้านบาท ทำให้ BAM มีโอกาสโตได้อีกมาก
โดยคาดกำไรสำหรับปี 2562 ที่ 12,675 ล้านบาท เติบโต 144% จากปีก่อน เนื่องจากมีการบันทึกกำไรพิเศษจากสินทรัพย์ภาษีเงินได้รอการตัดบัญชี (DTA) ราว 5,000 ล้านบาท
ขณะที่แนวโน้มในปี 2563-2564 คาดแนวโน้มรายได้และกำไรจะกลับมาอยู่ในระดับปกติ โดยเติบโตปีละ 5%
BAM จึงจัดเป็นหุ้น Growth Stock (หุ้นเติบโต) ที่น่าสนใจ
ที่สำคัญ BAM มีจุดเด่นที่ P/E ต่ำ อยู่ที่ 10.68 เท่า เมื่อเทียบกับหุ้นในกลุ่มตัวอย่าง CHAYO ที่ P/E สูงถึง 29.30 เท่า และ JMT ที่ P/E สูง 29.51 เท่า
จึงทำให้มีแรงซื้อเข้ามาต่อเนื่อง รับกับทิศทางธุรกิจที่มีแนวโน้มเติบโตสูง
ทำให้ในรอบ 1 สัปดาห์ที่ผ่านมา ราคาปรับขึ้นไปแล้ว 16.41% และรอบเกือบ 1 เดือน ราคาปรับขึ้น 29.71%
แหม๊..น่าอิจฉาคนที่มีหุ้น BAM ติดอยู่ในพอร์ต ณ ราคาไอพีโอซะจริง ป่านนี้คงรวยเละไปแล้ว…
…อิ อิ อิ…